Det var 28.juli i fjor at 71-åringen så bjørnen herje i saueflokken til Anny Unosen i Saltdal.

Hun kontaktet Fylkesmannen som ikke hadde mulighet å bistå. Dermed kontaktet hun 71-åringen, hvor Fylkesmannen ga godkjennelse til at han kunne sjekke området hvor sauene ble angrepet.

- De kunne gå, men fikk beskjed om å ta med børsa om de ble angrepet. De skulle redde sauene mine, sa Unosen da hun vitnet i Salten tingrett.

Reiste seg

71-åringen tok med jaktriflen, mens sønnen var ubevæpnet.

Etter flere timers gange i området på leting etter sauer - og hvor de hadde sett bamsens herjinger - traff de bjørnen sent lørdag kveld.

- Vi skulle til å avslutte da vi kom til ei åpen glenne. Da kommer den plutselig opp. Den var vel ikke mer enn seks meter unna. Den reiste seg opp og laget mål. Det så ut til at den skulle hive seg mot oss. Da skjøt jeg i nærheten så han skulle bli redd. Da den gikk ned på alle fire kunne jeg avlivet han, men det gjorde jeg ikke. Så forsvant den ned i lia, sa mannen i retten.

Den erfarne storviltjegeren var «veldig sikker» på at han ikke traff bjørnen:

- Det kommer jeg til å holde på til siste slutt.

Meldeplikt

Like før midnatt kom han og sønnen ned til huset. Først da de søkte etter sauer dagen etterpå ved 15-tiden, ble politiet varslet om skuddet - fra Statens naturoppsyn

Da ble det slått "alarm" og vedtatt at det skulle helikopterfraktes jegere fra Trøndelag til Evenesdal.

- Det er meldeplikt om det er fare for bjørnen er truffet, sa aktor Margrete Torseter.

Hun la ned påstand om 18 dagers betinget fengsel med en prøvetid på to år, bot på 10.000 kroner og saksomkostninger etter rettens skjønn.

Mannen selv opplevde pågangen fra politiet dagen etter skuddet som ubehagelig:

- Jeg ble behandlet som om jeg skulle tatt livet av et menneske. Det var grotesk.

Forsvarer Torkel Johnsen mente 71-åringen ikke kan dømmes for å ha spart livet til bjørnen:

- Det finnes jo ingen skadeskutt bjørn. Han kunne skutt den ved to anledninger, men sparte den med et varselsskudd.

- Absurd

71-åringens forsvarer prosederte i retten med at formålet heller ikke var å skyte bjørnen.

- De ventet to timer før de gikk, hadde bare ett våpen og kom heller ikke tilbake før lenge etter skuddet. Dagen etter gikk de tilbake. Det ville de neppe gjort om den var skadeskutt. Og han kunne skutt den to ganger og tatt livet av den, påpekte Johnsen som også hevdet den offentlige myndighet allerede lørdag kveld visste at det var avfyrt skudd - men at ingen instanser tør ta ansvar for alt som ble iverksatt i etterkant.

Sporingen av bjørnen var resultatløs og viste ifølge SNO at den uansett ikke var så skadet at det var vist å fortsette søket.

- Det er absurd at han er tiltalt. Det ble iverksatt en omfattende prosess uten grunn, mente Johnsen.

Mannen som avfyrte skuddet forklarte at han ikke hadde fått beskjed om å ringe politiet.

- Jeg hadde jo ikke gjort noe ulovlig og skutt bjørnen.

71-åringen sliter nå med helsa.

- Skal jeg dømmes for noe slikt er det som å klappe igjen livet mitt, sa han lavmælt.

Kraftig provosert

Stortingsrepresentant for Frp, Jan Arild Ellingsen, er selv fra Saltdal. Han tenner på alle sine nordlandske plugger da han leser om saken på an.no.

- Jeg har ikke sett maken til "overkill", raser han på telefon fra Oslo.

Han kaller SNO for skriverbordsoldater og saken mot 71-åringen intet mindre enn en vendetta:

- Jeg kan ikke tolke dette som annet enn en maktdemonstrasjon fra SNO. Og helt feil lovforståelse dersom han skulle bli dømt, sier han.

Stiller spørsmål

Stortingsrepresentanten spør seg om hvor mye ressurser som er lagt i etterforskningen og rettens gang i denne saken og vil stille spørsmål til justisministeren ved første anledning.

- Jeg vil vite hvor mye denne skivebommen har kosta. Ressursbruk og alvorlighetsgrad bør gjenspeile hverandre, understreker han.